Coligny-moordsaak: Dringende hofaansoek aangehoorBetogers buite die Coligny-landdroshof (28 April 2017). Foto: Verskaf Die twee mans wat tereg staan op ŉ aanklag van moord in verband met die dood van ŉ 12-jarige seun in Coligny in Noordwes, sal Maandagmiddag ŉ dringende aansoek in die Noordwes-hooggeregshof bring. Pieter Doorewaard en Phillip Schutte het Vrydag in die Coligny-landdroshof verskyn op aanklagte van moord en poging tot moord. Die saak is tot 9 Mei uitgestel wanneer die twee beskuldigdes se borgtogaansoek aangehoor sou word. Frank Lesenyego, die streekswoordvoerder van die Nasionale Vervolgingsgesag (NVG), het aan Maroela Media gesê Doorewaard en Schutte se regspan sal vandag ŉ dringende aansoek bring om te versoek dat hul borgtogaansoek reeds môre aangehoor word. Die aansoek word om 16:00 aangehoor. Maroela Media het vroeër berig Doorewaard en Schutte het na bewering twee seuns betrap dat hulle sonneblomme uit boere se landerye gesteel het. Hulle het glo vir die seuns gesê om agter op hul bakkie te klim sodat die mans hulle polisiestasie toe kon vat. Pieter Karsten, die werkgewer van die twee mans, het in ŉ onderhoud met RSG se Monitor en Spektrum beweer een seun het weggehardloop en die ander seun het agter op die bakkie geklim. Volgens Karsten het die seun van die bakkie afgespring toe die voertuig om ŉ draai spoed verminder het. Hy het ernstige beserings opgedoen en is op 20 April oorlede. African News Agency (ANA) het intussen die seun as Matlhomola Jonas Mosweu geïdentifiseer. Volgens ANA het Matlhomola se pa, Sakkie Dingake, gesê die familie het eers Sondag van Matlhomola se dood uitgevind. Hulle het al die tyd gedink dat hy by vriende op ŉ plaas in Putfontein kuier. Dingake het ook ontken dat sy seun sonneblomme sou steel.